31990D0165
L 091/34
JURNALUL OFÍCIAL AL UNIUNII EUROPENE
DECIZIA COMISIEI
din 28 martie 1990
privind lista unităților din Madagascar autorizate pentru importul de carne proaspătă în Comunitate
(90/165/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 72/462/CEE a Consiliului din 12 decembrie 1972 privind problemele de sănătate și de inspecție veterinară care apar cu ocazia importurilor de animale din speciile bovină și porcină, respectiv de carne proaspătă provenind din țări terțe (1), astfel cum a fost modificată ultima dată prin Directiva 89/227/CEE (2), în special articolul 4 alineatul (1) și articolul 18 alineatul (1),
întrucât, pentru a putea fi autorizate să exporte carne proaspătă în Comunitate, unitățile situate în țările terțe trebuie să corespundă condițiilor generale și speciale stabilite de Directiva 72/462/CEE;
întrucât Decizia 84/576/CEE a Comisiei (3) a interzis importul de carne proaspătă provenind din unitățile din Madagascar; întrucât, cu toate acestea, pentru a nu întrerupe brutal fluxul de schimburi existente, importurile au putut continua până la 30 iunie 1985;
întrucât o nouă inspecție efectuată în temeiul articolului 5 din Directiva 72/462/CEE și al articolului 2 alineatul (1) din Decizia 86/474/CEE a Comisiei din 11 septembrie 1986 privind instituirea de controale la fața locului efectuate în cadrul regimului aplicabil importurilor de animale din speciile bovină și porcină și de carne proaspătă provenind din țări terțe (4) a arătat că nivelul de igienă din două unitati a crescut, putând fi deci considerat satisfăcător;
întrucât, în aceste condiții, aceste unități pot să fie înscrise pe o listă cu unități autorizate să exporte în Comunitate; întrucât, în consecință, Decizia 84/576/CEE trebuie să fie abrogată;
întrucât importul de carne proaspătă provenind din unitățile care figurează în anexă rămâne supus dispozițiilor adoptate în altă parte, în special în ceea ce privește inspecția veterinară, depistarea reziduurilor din carnea proaspătă și interdicția de utilizare în creșterea animalelor a unor substanțe cu efect hormonal;
întrucât măsurile prevăzute în prezenta decizie sunt conforme cu avizul Comitetului veterinar permanent,
ADOPTĂ PREZENTA DECIZIE:
Articolul 1
(1) Unitățile din Madagascar care figurează în anexă sunt autorizate pentru importul de carne proaspătă în Comunitate în conformitate cu anexa menționată.
(2) Importurile provenind din unitățile care figurează în anexă rămân supuse dispozițiilor comunitare din domeniul veterinar adoptate în altă parte.
Articolul 2
Statele membre interzic importul de carne proaspătă provenind din unități care nu figurează în anexă.
Articolul 3
Decizia 84/576/CEE se abrogă.
Articolul 4
Prezenta decizie se adresează statelor membre.
Adoptată la Bruxelles, 28 martie 1990.